Zovite hitnu, zovite hitnu – vikao je navodno 41-godišnjak nakon što je postao svjestan što je učinio u noći s nedjelje na ponedjeljak, oko ponoći iz vatrenog oružja navodno svom prijatelju. Pucao je pokraj kuće u Maslenici, kako su nam neslužbeno potvrdili iz zadarske policije, u predjelu trbuha 42-godišnjaku s kojim se zna iz djetinjstva. Doznajemo da pištolj 41- godišnjak nije imao legalno. Na mjestu propucavanja bio je automobil Punto koji je policija odvezla u prostorije PU. Nisu nam potvrdili da je 42-godišnjak ustrijeljen u automobilu.

– Teško ranjenog 42-godišnjaka odvezla je hitna pomoć, on je uslijed ozljede preminuo u zadarskoj bolnici. Priveden je 41-godišnjak koji se sumnjiči za kazneno djelo ubojstva – rekli su nam iz zadarske policije. Šef krima zadarske policije Bore Mršić nije nam potvrdio informaciju da je ubojstvo počinjeno iz pištolja koji je pronađen pokraj auta gdje se propucavanje i dogodilo.

Vaš preglednik ne omogućava pregled ovog sadržaja.

No, potvrđeno nam je da je osumnjičeni 41-godišnjak bio u alkoholiziranom stanju. – Često se tu pilo i vikalo. Čuli smo i jučer buku već od 17 sati. Tko je pucao i zašto ne znam, ali znala sam da će se kad-tad dogoditi tragedija jer je tu bilo mnogo alkohola i svađa – rekla nam je jedna susjeda u Maslenici.

– Spavali smo i čuli nešto, ne znam je li pucanj, ali nas je probudilo. Vidio sam da iz auta ili pokraj auta jednog stavljaju u kola hitne medicinske pomoći. Nisam znao da je preminuo – rekao nam je susjed koji je htio ostati anoniman.

Ni o ubijenom koji se doselio iz Zagreba ni o osobi osumnjičenoj za ubojstvo u Maslenici nisu htjeli govori ni mnogo ni javno. U trenutku našeg dolaska policija je najavila pretres kuće 41-godišnjaka, uz koju su bili uočljivi tragovi propucavanja i gdje je 42-godišnjak znatno iskrvario.